阿爸係前嘉禾電影公司宣傳部經理杜惠東，阿媽盧佩係退休中學教師。由於阿爸幫雜誌翻譯日本娛樂資訊多年，所以自細就耳濡目染，通曉日語。小學喺北角衛理小學讀書，中學就喺筲箕灣官立中學讀書，之後到加拿大麥馬士達大學修讀城市規劃，副修日語，其後參與當地「在加國學生日本語演講比賽」獲得全國冠軍，考到日本文部省獎學金，獲日本駐加國大使夫人賞識，推介佢大學畢業之後去東京嘅御茶水女子大學主修日本文學，所以放棄多倫多大學嘅碩士課程。